กสิกรเชียร์หุ้นกลุ่มแบงก์
กสิกรไทย มั่นใจหุ้นกลุ่มธนาคารอนาคตดี ราคาถูก คลอดกอง K-BANKING เลียนแบบดัชนี
7 ก.ย. 2558

กสิกรไทย มั่นใจหุ้นกลุ่มธนาคารอนาคตดี ราคาถูก คลอดกอง K-BANKING เลียนแบบดัชนี
น.ส.ธิดาศิริ ศรีสมิต รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า วันที่ 7-11 ก.ย. 2558 จะเปิดขายกองทุนเปิดเค ดัชนีหุ้นธุรกิจธนาคาร (K-BANKING) มีนโยบายลงทุนในหุ้นที่เป็นส่วนประกอบของดัชนีธุรกิจธนาคาร และมีกลยุทธ์การบริหารกองทุนในเชิงรับ 
“แม้ว่าการเติบโตของเศรษฐกิจไทยในครึ่งปีแรกจะชะลอตัว แต่สินเชื่อยังขยายตัวได้และกำไรทรงตัว นอกจากนี้ การออกมาตรการกระตุ้นเศรษฐกิจระยะสั้นของทีมเศรษฐกิจชุดใหม่จะมีส่วนช่วยสนับสนุนการฟื้นตัวของเศรษฐกิจได้ในไตรมาส 4 ซึ่งธุรกิจธนาคารจะโตไปพร้อมกับเศรษฐกิจของประเทศ” น.ส.ธิดาศิริ กล่าว
ขณะที่ฐานะการเงินของธนาคารพาณิชย์ไทยค่อนข้างแข็งแกร่ง ทำให้หนี้เสียที่เพิ่มขึ้นเล็กน้อยนั้นไม่กระทบต่อเสถียรภาพทางการเงิน และสัดส่วนรายได้จากค่าธรรมเนียมเพิ่มขึ้นอย่างต่อเนื่อง หลังจากธนาคารเร่งพัฒนาเทคโนโลยีการให้บริการ และนำเสนอผลิตภัณฑ์ใหม่ๆ อยู่ตลอด
นอกจากนี้ การเปิดเสรีทางการเงินและการพัฒนาระบบการเงินในอาเซียน (เออีซี) จะช่วยส่งเสริมให้เกิดการออกไปลงทุนในต่างประเทศ ช่วยลดต้นทุนการดำเนินการ และเป็นปัจจัยสนับสนุนด้านราคาและผลกำไรของหุ้นกลุ่มธนาคารให้สามารถเติบโตเพิ่มขึ้น
“ที่ผ่านมา หุ้นในกลุ่มธนาคารปรับตัวลดลงมา ทำให้ปัจจุบันมีระดับราคาที่น่าสนใจสำหรับการลงทุนระยะกลางถึงยาว ขณะที่การลงทุนระยะสั้นยังมีความผันผวน เนื่องจากผลการดำเนินงานของกลุ่มธนาคารพาณิชย์มีความสัมพันธ์กับเศรษฐกิจของประเทศค่อนข้างสูง” น.ส.ธิดาศิริ กล่าว
ทั้งนี้ นับตั้งแต่ต้นปีจนถึงวันที่ 3 ก.ย. 2558 ดัชนีหุ้นกลุ่มธนาคารลดลง 19.2% ขณะที่ดัชนีตลาดหุ้นทรัพย์แห่งประเทศไทยลดลง 6.73% ขณะที่นักวิเคราะห์ประมาณการอัตราส่วนราคาต่อกำไร (พี/อี) ของกลุ่มธนาคารปีนี้อยู่ที่ 9.7 เท่า ต่ำกว่าค่าเฉลี่ย 5 ปี ที่ 11.2 เท่า